title: Aegypius monachus
text: O vueitre negro u vutre negro (nombre scientifico: Aegypius monachus L., 1766) ye una au carnucera de l'orden Accipitriformes y a familia d'as accipitridas. Ye a sola especie n'o suyo chenero y una d'as quatre especies de vutres que se puede trobar en Europa, en chunto con o trencauesos, l'alica blanca y o vutre lionau.
  
  Ye un vutre de mida graniza, con envergaduras d'alas que gosa pasar de 250 centimetros, y se conoix a-escape por a color de plumas negra u marrón fusca por tot, y porque, a diferencia d'o suyo parient o vutre lionau, o cuello no lo tiene pelau sino con plumas dica la toza, de forma que fa recordar a capucha d'un monche (d'an viene o suyo nombre latín: «monachus» ye «monche»).
  
  Descripción 
  
  O vutre negro ye una accipitrida a-saber-qué gran, más gran que os atros vutres, que s'identifica fácil por a coloración d'as plumas en cheneral marrons tendendo a fusco-musco. A capeza no la tiene pelada como atros, sino que a parte sin pluma se limita a la cara y un poquet por a gorga, an que a piel espullada la tiene negra. Os uellos son tamién más fuscos que os d'atros vutres, con un iris negro que aparenta que tot lo uello lo en sía. O pico y as zarpas son color cenisa.
  
  Ye más solitario que a suya parient, o vutre lionau, y por un regular acude ta os carnuzos solo u con a parella, no pas en banda. Quan i plega más tarde que os vutres lionaus, no ye raro que o vutre negro aprofite que ye más gran pa enrestir-les y meter a raya a os lionaus y asinas poder minchar.
  
  Fan o niedo en alto d'un árbol y lo tornan a aprofitar un anyo a par de l'atro. Forma parellas estables, cosa ni mica estranya entre as rapaces. Os dos pais s'ocupan de fer a cobada y d'alimentar a un solo pollet que crían cada anyada.
  
  Presencia en Aragón 
  
  En o mes de marzo de 2021 se confirmó a presencia de lo menos dos parellas d'istos animals en Aragón, que dimanaría de a Reserva de Caza de Boumort (provincia de Leida) y d'un eixemplar liberau en o Pirineu catalán en 2014. O 5 d'abril d'ixe anyo os Achents de Protección d'a Naturaleza d'o Gubierno d'Aragón confirmón a presencia d'un niedo ocupau por una d'as dos parellas en suelo aragonés. De plantar buen piet, se tornaría la primer vez en un ciento d'anyos que os vutres negros se reproducen en Aragón, dende que desapareixión ya fa más d'un sieglo, y Aragón estaría alavetz a tercera Comunidat Autonoma espanyola an que as quatre especies de vutre s'han tornau a reproducir.
  
  Anque a especie se considera en ran de «quasi menazada» deguntes a Unión Internacional por a Conservación d'a Naturaleza (IUCN), en o Estau espanyol a suya clasificación ye «vulnerable».
  
  Imáchens
  
  Referencias
  
  Enlaces externos 
  
  Aus presents en Aragón